Harald Rønneberg

Harald Johnstein Rønneberg (født 1973) er en norsk programleder, økonom og humorist mest kjent fra TV 2s talkshow Senkveld med Thomas og Harald (2003–2018). 


== Bakgrunn ==
Rønneberg er født i Oslo og oppvokst i Halden. Han er utdannet diplomøkonom i reiselivsledelse ved Handelshøyskolen BI 1994–1997.
Han TV-debuterte i barne- og ungdomsprogrammet Trigger på NRK1 i 2001, der Thomas Numme og Solveig Kloppen var programledere. Høsten 2002 var han programleder for reisedokumentarserien Orientkanalen på NRK2 sammen med Nicolai Nansen. Hans første dokumenterte sceneeopptreden var i Brageteateret i 1992.I 2003 ble han kjent for et større publikum da han sammen med Thomas Numme ledet første sesong av talentkonkurransen Idol. Han var også en av de norske kommentatorene på World Idol som gikk direkte første nyttårsdag 2004. I september 2003 var det premiere på deres eget talkshow, Senkveld med Thomas og Harald, som blant annet fikk terningkast 5 i VG. Talkshowet ble raskt populært og hadde flere ganger over én million seere. Ved siden av å være medprogramleder gjorde han seg bemerket i flere separate segmenter i Senkveld, som gikk under titler som «Harald gjør ting han ikke kan», «Thomas vs Harald», «Camp Senkveld», «Senkveldduellen», «Senkveld Surprise» og «Senkveld vs Europa». Programmet ble kåret til beste underholdningsprogram under Gullruten 2010. Samme år kåret Dagbladets lesere talkshowet deres til tidenes beste underholdningsprogram i forbindelse med fjernsynets 50-årsjubileum.Sammen med Numme ledet han også Spellemannprisen seks år på rad i perioden 2004 til 2009.Rønneberg har fått flere utmerkelser og har blant annet vunnet Gullruten fire ganger: publikumsprisen under Gullruten 2004, beste mannlige programleder under Gullruten 2006, årets tv-øyeblikk for «Nakenyoga» under Gullruten 2015 og hedersprisen (sammen med Numme) under Gullruten 2018 for deres 15 år som programledere i Senkveld med Thomas og Harald. I 2016 vant han Komiprisen for årets humorøyeblikk sammen med Truls Svendsen fra tv-serien Truls – Oppdrag Norge.Etter en pause fra skjermen etter siste Senkveld-sending i mai 2018, var Harald Rønneberg tilbake på skjermen våren 2021 med konseptet Helt Harald. Programserien bestod av åtte episoder og ble produsert av produksjonsselskapet PLAN-B. Programmet innbrakte ham en nominasjons til Gullruten 2022 i klassen beste programleder – underholdning.


== «Harald gjør ting han ikke kan» (2003–2005) ==
Den første innslaget i Senkveld het «Harald gjør ting han ikke kan». Konseptet gikk ut på at Rønneberg skulle gjennomføre en sosialt og/eller fysisk krevende utfordring hver uke med minimal forberedelse. Her gjorde han alt fra å være sprangrytter med Prinsesse Märtha Louise, spille inn nakenscene på film med Ane Dahl Torp til å delta i VM i sauna i Finland.Det kanskje mest kjente innslaget er da Rønneberg hoppet i Holmekollen 13. mars 2005. Hoppet ga både talkshowet og TV2 rekordhøye seertall og ble omtalt som et av de mest spektakulære innslagene som er laget for norsk tv.


== Kongelige portretter ==
Thomas og Harald har laget to enkeltstående tv-programmer med medlemmer av Kongefamilien. "På hytta med Kronprinsparet" i 2011  og "Thomas og Harald møter idrettskongen" med Kong Harald i 2014 . 


== Annet ==
PLAN-B
Harald Rønneberg er medgründer av og styreleder i underholdningshuset PLAN-B AS, etablert i 1998. Han eier selskapet sammen med blant andre Truls Svendsen, Thomas Numme og Nicolai Nansen. PLAN-B representerer over 40 av Norges mest anerkjente underholdningsprofiler. I 2012 etablerte de PLAN-B TV AS som står bak produksjoner som Senkveld med Thomas og Harald, Senkveld på Turne, Truls Oppdrag Hurtigruten og Oppdrag Norge, Truls à la Hellstrøm, Tjukken og Lillemor, Thomas og Harald møter Idrettskongen, Jan Thomas og Einar blir venner, Casa Numme og Kongen på Haugen.De produserer også podkaster som «Jan Thomas og Einar blir venner», «Åpen Journal med Katarina og Harald» og «Tvillingterapi med Vita og Wanda». 
I 2017 startet selskapet en egen konseptavdeling rettet mot næringslivet. PLAN-B omsatte for 73,4 millioner i 2018 og hadde et resultat på 2,5 mill.Ekspedisjoner
I 1998 gjennomførte Rønneberg en 850 kilometer lang selvforsynt ekspedisjon på ski over Grønland sammen med Nicolai Nansen. De brukte 39 dager og trakk på det meste hver sin pulk på 115 kilo. I løpet av perioden 1999–2001 gjennomførte de flere krevende turer til fots, blant annet i Nord-Laos og Amazonas.
Olympiske leker 
Harald Rønneberg har løpt med OL-ilden for Norge to ganger. Først i Bologne i forbindelse med OL i Torino i 2006. Deretter i Rostov-on-don i Russland før OL i Sotsji 2014.I 2014 tok Thomas og Harald med seg Senkveld-teamet sitt til Sotsji og lagde «Senkveld fra Sotsji med Thomas og Harald» som ble sendt hver kveld i 15 dager. Programmet hadde i gjennomsnitt over 615 000 seere.


== Privatliv ==
Han giftet seg i 2010 med Sølvi Haugland, som han hadde kjent siden 2001.


== Diskografi ==
Nissen er en herlig fyr (2006)
Summertime (2008), med Thomas Numme
Pol til pol (2009), med Erik og Kriss
Nå er jula her igjen (2015), med Thomas Numme


=== The Rocks ===
Feel the Rock (2004)
66 (2004), med Wenche Myhre
15 Years of Heaven and Hell (2018)


=== Deltar på ===
Wenche Myhre: 50 beste gjennom 50 år (2004)
Jul i Halden: Jul i Halden 2008 (2008)
Wenche Myhre: 1965–2004 (2015)


== Priser ==
Gullruten 2004, Publikumsprisen
Gullruten 2006, Beste mannlige programleder
Gullruten 2010, Beste underholdningsprogram for Senkveld med Thomas og Harald
Gullruten 2015, Årets TV-øyeblikk
Gullruten 2018, Hedersprisen sammen med Thomas Numme
Årets Underholder 2005 (Se og Hør)
Årets tøffeste mann 2005 etter å ha hoppet i Holmenkollen (P4)
Årets TV-Navn 2006 (Se og Hør)
Årets TV-Navn 2007 (Se og Hør)
Norsk Målungdoms dialektpris for 2012 for sin gjennomførte bruk av haldendialekten
Utnevnt til Halden Ambassadør i 2003
Utnevnt til Festningsambassadør i 2009
Halden Sparebanks Ærespris 2010
Årets Haldenser 2013
Komiprisen 2016 i klassen årets humorøyeblikk for «Harald Rønneberg og Truls Svendsen leser nyheter» (med Truls Svendsen)
Solprisen 2018 sammen med Thomas Numme,
Nominert til Gullruten 2005 i klassen beste mannlige programleder for Senkveld med Thomas og Harald
Nominert til Komiprisen 2008 i klassen årets morsomste (publikumspris) for Senkveld-duellen (med Thomas Numme)
Nominert til Gullruten 2022 i klassen beste programleder – underholdning for Helt Harald


== Referanser ==


== Eksterne lenker ==
(en) Harald Rønneberg på Internet Movie Database 
(en) Harald Rønneberg hos The Movie Database